Só laat moet jy gaan slaapArgieffoto (Foto: Katniss12/Pixabay) Het jy al ooit gewens jy het ŉ beter slaapskedule? Dié sakrekenaar kan glo vir jou ŉ aanduiding gee van presies hoe laat jy in die bed moet klim as jy die volgende oggend uitgerus wil wakker word. Daar is talle faktore wat bydra tot ŉ goeie nagrus, maar om op die regte tyd te gaan slaap is waarskynlik die grootste hiervan. Die huis- en dekorwebwerf Hillarys, het ŉ slaaprekenaar gedeel wat vir jou presies wys hoe laat jy moet gaan slaap. Dit is gebaseer op slaapsiklusse eerder as die hoeveelheid ure wat jy slaap. As jy in die middel van ŉ “verkeerde” slaapsiklus wakker word, sal jy moeër voel, selfs al het jy langer geslaap. As jy 07:00 moet opstaan Moet jy 07:00 opstaan? Dan moet jy die vorige aand reeds om 21:46 of 23:16 in die bed klim. As jy ŉ laat aand het, dan kan jy ook 00:46 of 02:16 gaan slaap. Die slaaprekenaar doen die berekening op ŉ gemiddeld van 14 minute wat dit mense vat om te slaap. As jy 06:00 moet opstaan, moet jy 20:46, 22:16, 23:46 of 01:16 in die bed klim. Wat is ŉ slaapsiklus? ŉ Slaapsiklus duur ongeveer 90 minute en in dié tyd beweeg jy deur vyf fases van slaap – vier fases van nie-REM (rapid eye movement of “vinnige oogbeweging”)-slaap en een fase van REM-slaap. REM-slaap is ’n unieke fase van slaap in soogdiere en voëls wat onderskei word deur die vinnige oogbewegings en lae spiertonus in die liggaam. Dit is die fase waarin die individu die helderste drome het en wat die meeste ooreenstem met wanneer ‘n mens wakker is. Die fase word verder gekenmerk deur ’n oorvloed van die senuoordraer asetielcholien en die byna algehele afwesigheid van die monoamien-senuoordraers histamien, serotonien en norepinefrien. REM-slaap verskil fisiologies van alle ander slaapfases, saam bekend as nie-REM-slaap of NREM-slaap. REM- en NREM-slaapfases wissel mekaar af in een slaapsiklus, wat sowat 90 minute in volwasse mense duur. Namate slaapsiklusse vorder, word die REMS-fases langer. Ons beweeg van ligte slaap in fase 1 tot ŉ baie diep slaap in fase 4. Dit is moeilik om iemand wakker te maak wanneer hulle in die fase 4 is en daarom kan jy moeg en tam voel wanneer jy in dié fase wakker gemaak word. Klik hier om die slaaprekenaar te toets en te bepaal hoe laat jy moet gaan slaap.